Kutter
Kutter (inglise keeles cutter) on teatud tüüpi laev. Läbi aegade on kutriteks nimetatud mitmesuguseid laevu. Kutter purjelaevana on väike teki ja ühe mastiga, pukspriidiga, pikipurjestusega ning murdtaglastusega purjelaev. Kutri purjed on kahvelpurjest grootpuri ja topsel, eespurjed on pukspriidi kohal foka, kliiver ja leipuri. Luubiga võrreldes on kutri mast pisut tagapool ja lisaks on olemas pukspriit. Kutreid kasutati kalapüügi-, lootsi-, tolli-, kauba- ja postilaevadena. Nüüdisajal on kutter kasutusel põhiliselt purjespordis. Populaarsed on niinimetatud bermuudakutrid, kus kahvelpurje asemel on bermuudapuri. Kutter on avatud aeru-, purje- või mootorpaat kauba- ja sõjalaevadel reisijate ja väikese kaubakoguse veoks, aerupaat sõudevõistlusteks. Minevikus oli kutter väike või keskmise suurusega mereväe purjelaev, mida kasutati 18. sajandil Briti mereväes valvelaevana, sidelaevana, luurelaevana ja kaaperlaevana. Mitme suurtükiga relvastatud kutri purjestus koosnes suurest kahvelpurjest, kuni kolmest raapurjest ja suurest kliivrist pika kliiverpoomi kohal. Ameerika Ühendriikide rannavalve kasutab terminit "kutter" iga aluse kohta, mis on vähemalt 20 m pikk, vajab alalist meeskonda ja on kohandatud meeskonna pikaajaliseks viibimiseks laeval. Üle 55 m pikkused kutrid alluvad otse kas Atlandi või Vaikse ookeani ala rannavalvekeskusele, lühemad piirkondlikele keskustele. Minevikus oli kutter kahemastiline kalalaev, harvem kaubalaev, mida kasutati Lääne- ja Põhjamerel. Kutter oli pikipurjestusega, mõlemas mastis kahvelpurjed topseilidega ning kahe eespurjega vertikaalse vöörtäävi ja peaaegu horisontaalse pukspriidi kohal. 20. sajandil hakati kutrit mootorpurjekana kasutama ja fishkutriks[küsitav] nimetama. Fishkutri pikkus oli 18 m, laius 5,6 m, parda kõrgus 2,4 m ja kandevõime 100 t.